ई-दिशा केंद्र में बनाए जाएंगे स्मार्ट डीएल
गोहानाअथारिटी में भी स्मार्ट आरसी और डीएल बनाए जाएंगे। यह कार्य ई-दिशा केंद्र शुरू होने के बाद किया जाएगा। वहीं जिस तरह से ई-दिशा केंद्र बनाया गया है, उसमें स्मार्ट वर्किंग की जाएगी। केंद्र में पेपरलेस वर्किंग की योजना है। जिससे लोगों को फाइल बनवाने की झंझट से छुटकारा मिल सके।
प्रशासन का प्रयास है कि केंद्र को जल्द से जल्द शुरू किया जाए। गोहाना अथारिटी में भी स्मार्ट डीएल बनाने की योजना पर कार्य चल रहा है। केंद्र को भी इसके अनुसार ही तैयार किया जा रहा है। योजना चालू हुई तो डीएल और आरसी में नाम पते में किसी प्रकार की त्रुटि की गुंजाइश नहीं रहेगी। केंद्र में डिस्प्ले स्क्रीन लगाई जाएगी। जिस पर उसके नाम पता दिखाई देगा। उसमें कोई गलती दिखाई देने पर वह काउंटर पर जाकर उसे ठीक करा सकेगा। केंद्र में लोगों के बैठने के लिए एसी हाल बनाया गया है। स्मार्ट डीएल बनने का फायदा यह होगा कि उसके नंबर से डीएल धारक का सारा डाटा कंप्यूटर पर दिखाई देगा। डीएल धारक का डाटा ऑनलाइन होगा।
केंद्र का निर्माण कार्य लगभग पूरा हो चुका है। अब वायरिंग का कार्य चल रहा है। प्रत्येक खिड़की पर रखे जाने वाले कंप्यूटर में इंटरनेट सुविधा होगी। इसके लिए वायरिंग पहुंचाने का कार्य चल रहा है। अधिकारियों का कहना है कि जिस तरह से केंद्र में कार्य किया जाना है, उसके लिए इंटरनेट की सुविधा अत्यंत आवश्यक है। यदि इंटरनेट नहीं होगा तो कार्य सुचारू नहीं होगा। इससे लोगों की परेशानी बढ़ेगी। केंद्र में व्यवस्था करने के बाद ही चालू किया जाएगा। गौरतलब है कि बीते माह डीसी केएम पांडुरंग ने केंद्र का निरीक्षण किया था। उन्होंने अधिकारियों को कार्य जल्द से जल्द पूरा कराकर केंद्र को चालू करने के निर्देश दिए थे।
hin_Deva hin_Deva hin_Deva hin_Deva